**Anna-Lisa Ruud** (født **Anne-Lise** 30. mars 1933 i Oslo, død 21. mars 2018) var en norsk skuespiller og dukkespiller.

Som barn opptrådte Anna-Lisa i brorens barneteater, noe som gav henne inspirasjon til å satse på skuespillerkunsten. Anna-Lisa kom først til California som au-pair for en familie der. Hun besøkte de lokale teatrene samt tok skuespillerleksjoner, før agent Walter Kohner oppdaget henne. Anna-Lisa fikk snart roller i TV-serier. I 1958 kom hennes gjennombrudd med rollen som Ellie Peterson i Warner Brothers' westernserie *Sugarfoot*.[] Senere samme år hadde hun fremtredende roller i andre westernserier som var produsert av Warner Brothers, slik som *Maverick*, *Bronco*, *Cheyenne* og *Kruttrøyk*. Hun hadde også en liten rolle i en episode av serien *Bonanza*. I 1960 spilte Anna-Lisa i to andre typer serier, *77 Sunset Strip* og *Surfside Six*.

Høydepunktet i Anna-Lisas karriere kom da hun fikk fast rolle som Nora Travers i TV-serien *Black Saddles*. Den ble sendt 1959–1960. Columbia Pictures var så fornøyd med Anna-Lisa at selskapet ga henne hovedrollen i to spillefilmer: *Løpsk rakett til Venus* (1959) og *12 to the Moon* (1960). Anna-Lisa hadde turnéer i USA med skuespillere som Bob Cummings, Victor Buono, John Carradine, Constance Bennett og Joan Fontaine.

I 1971 var hun regiassistent for Riksteatrets oppsetning av stykket *Sans & Samling*, som Bing & Bringsværd hadde skrevet manus til. Året etter stod hun på scenen som skuespiller da frigruppen Teater 4 i samarbeid med Riksteatret satte opp stykket *Ingenting*. I 1974 vendte Anna-Lisa tilbake til Oslo for godt. Hun var dukkespiller ved Oslo Nye Teater fra 1976 frem til 1995, og medvirket i nærmere førti figurteaterproduksjoner. Da Oslo Nye i 1994 satte opp Henrik Ibsens drama *Hedda Gabler* som dukketeater, spilte Anna-Lisa Ruud rollen som tante Julle i den kritikerroste publikumssuksessen. Hun ga også stemme til bysten av Ibsen i denne produksjonen.

Referanser
----------

1. ↑   www.aftenposten.no[Hentet fra Wikidata]
2. ↑   dødsannonse[Hentet fra Wikidata]
3. ↑   Internet Movie Database, IMDb-nummer nm0030241, besøkt 9. januar 2016[Hentet fra Wikidata]
4. 1 2   www.dagbladet.no[Hentet fra Wikidata]
5. 1 2 3  «Anne-Lise Ruud», SceneWeb. Lest 23. mars 2018.
6. ↑  «Anna-Lisa. Norwegian American Actress», Norwegian American Hall of Fame. Lest 23. mars 2018.
7. ↑  «Anna-Lisa», IMBd. Lest 23. mars 2018.
8. ↑  «Den norske Hollywood-skuespilleren Anna-Lisa Ruud er død». dagbladet.no. 21. mars 2018. Besøkt 21. mars 2018.
9. ↑  Aaker, Everett (25. mai 2017). *Television Western Players, 1960-1975: A Biographical Dictionary* **(engelsk)**. McFarland. s. 16. ISBN 9781476662503.
10. ↑  «Sans & Samling». *sceneweb.no* **(norsk)**. Besøkt 27. april 2018.
11. ↑  «Ingenting». *sceneweb.no* **(norsk)**. Besøkt 27. april 2018.
12. ↑  Selmer-Anderssen, Per Christian (26. april 2018). «Det er all grunn til fortsatt å være redd for Hedda Gabler». *Aftenposten*. Besøkt 27. april 2018.

Eksterne lenker
---------------

* (en) Anna Lisa – kategori av bilder, video eller lyd på Commons Rediger på Wikidata
* (en) Anna-Lisa på Internet Movie Database Rediger på Wikidata

* (no) Anna-Lisa hos Sceneweb Rediger på Wikidata

* (en) Anna-Lisa hos The Movie Database Rediger på Wikidata
* (en) Anna-Lisa
* (no) Om Anne-Lise Ruud på www.sceneweb.no. Besøkt 27. april 2018.